Thandi Modise dán vervolgThandi Modise. Foto: Werner Beukes/SAPA Thandi Modise, voormalige voorsitter van die nasionale raad van provinsies en tans speaker vir die nasionale raad, het Woensdag op aanklagte van dieremishandeling in die Potchefstroom-streekhof in Noordwes verskyn. Die saak is tot volgende jaar uitgestel. Die saak sal nou vanaf 24 tot 27 Maart 2020 aangehoor word, waartydens Modise na verwagting op die aanklagte teen haar gaan pleit. Die Nasionale Vervolgingsgesag het destyds besluit om Modise nie te vervolg nie, waarna die burgerregte-organisasie AfriForum besluit het om haar privaat te vervolg. Luidens ’n verklaring deur AfriForum sal die finale verhoordatum teen die einde van volgende week vasgestel word, sodra Modise haar parlementêre program ontvang het. “AfriForum se privaatvervolgingseenheid verwelkom die feit dat ’n datum vir die verhoor nou vasgestel is sodat Modise uiteindelik vir hierdie wrede dieremishandeling verhoor kan word,” sê Elias Maangwale, ondersoeker by AfriForum se privaatvervolgingseenheid, in die verklaring. “Nie eens die speaker van die parlement moet vervolging kan vryspring bloot omdat sy ’n hooggeplaaste politieke figuur is nie. Ons betrokkenheid spruit uit die respek wat ons vir die werk van die Nasionale Dierebeskermingsvereniging (NDBV) het,” sê Maangwale. Maroela Media het vroeër berig die NDBV het in Julie 2014 ’n klagte ontvang van een van die wreedste gevalle van dieremishandeling wat die welsynsorganisasie nóg teëgekom het. Grace de Lange, bestuurder van die NDBV se plaasdierebeskermingseenheid, het gesê Modise se plaas was besaai met karkasse van meer as 50 varke en ander dooie diere soos ganse, eende, skape en bokke. Die oorlewende diere, waaronder varke, skape, hoenders en bokke, is sonder kos en water gelaat en was in ’n haglike toestand. Die NDBV moes 162 diere weens die haglike omstandighede van kant maak.